किसानों की चिंताओं की वजह केवल जलवायु परिवर्तन नहीं है। अन्य वजह भी हैं जिनके बारे में समीक्षा में चलताऊ टिप्पणी की गई है। उनमें से कुछ अहम हैं खेती के रकबे में लगातार कमी, प्राकृतिक संसाधनों मसलन जमीन और पानी का संकट, उच्च मूल्य वाली फसलों को लेकर खेती में विविधता का नहीं आ पाना और ग्रामीण युवाओं का खेती में रुचि न लेना। इन सबका असर खेती पर नजर आ रहा है। जैसा कि समीक्षा में कहा गया कृषि क्षेत्र का वास्तविक सकल घरेलू उत्पाद और वास्तविक कृषि राजस्व दोनों पिछले चार साल से ठहरे हुए हैं।